Prodotti u servizzi fl-2014 (2013)

Korsijiet, Seminars u Konferenzi Il-Kulleġġ implimenta total ta’ 71 (72) attività residenzjali (korsijiet, seminars u konferenzi). Il-valutazzjoni tal-evalwazzjoni tal-attivitajiet turi li s-sodisfazzjon ġenerali għall-attivitajiet tal-Kulleġġ u l-eżiti ta’ tagħlim tiegħu baqa’ eċċellenti f'livell ta' 94 % (94 %). Is-CEPOL ġabar flimkien 2 098 (2 251) parteċipant fl-infurzar tal-liġi, li jaqbżu l-miri ppjanati, u 710 (707) ħarrieġ minn 34 (42) pajjiż (Stati Membri tal-UE u Pajjiżi Terzi) u 24 (21) korp tal-UE u internazzjonali. Ir-rata ta’ attendenza (attendenza meta mqabbla ma' siġġijiet disponibbli) baqgħet għolja: 108 % (116 %) li turi domanda eċċezzjonali għat-taħriġ tas-CEPOL. Il-Kulleġġ stess organizza 11 (19)-il attività biex jappoġġa lin-netwerk u beda proċess ta’ applikazzjoni relatat mal-Ftehim ta’ Għotja għall-2014. Sitt korsijiet addizzjonali żdiedu mal-lista ta' attivitajiet mill-Bord ta' Tmexxija f'Novembru. Dawn il-korsijiet se jiġu implimentati sa nofs Frar 2015 u se jingħaddu u jiġu rrappurtati fl-istatistika 2015. Relazzjonijiet Esterni Fl-2014, is-CEPOL kompla bil-kooperazzjoni tiegħu li qed tagħti riżultati tajbin ħafna, mal-pajjiżi Kandidati, Kandidati Potenzjali u tal-PEV/tas-SL kif ukoll mas-Sħab Strateġiċi, l-aġenziji tal-ĠAI u l-istituzzjonijiet tal-UE, inkluż is-Servizz Ewropew għall-Azzjoni Esterna. Fl-2014, is-CEPOL ikkonkluda n-negozjati għal żewġ arranġamenti tax-xogħol, wieħed mal-Eks-Repubblika Jugoslava tal-Maċedonja u wieħed mal-Bożnija-Ħerzegovina. Dan tal-aħħar ġie ffirmat f'Diċembru 2014, filwaqt li ta' qabel qed jistenna l-iskambju tal-ittri. Is-CEPOL żviluppa matriċi ta' taħriġ li tipprovdi s-sitwazzjoni attwali għall-attivitajiet ta' taħriġ imwassla min-netwerk tal-aġenziji tal-ĠAI. Dan sar bil-ħsieb li tittejjeb il-koordinazzjoni u s-sinerġiji possibbli, f'konformità mal-Iskema ta’ Taħriġ għall-Infurzar tal-Liġi (LETS). Fl-2014, is-CEPOL appoġġa seba’ proġetti għall-bini ta' kapaċità implimentati mill-Istati Membri tal-UE jew minn organizzazzjonijiet internazzjonali; dawn varjaw minn metodoloġiji ta’ tagħlim elettroniku permezz ta’ taħriġ kontra l-Isfruttament Sesswali tat-Tfal għal immaniġġjar ċivili ta' kriżijiet u suġġetti importanti oħrajn dwar l-attivitajiet tal-pulizija. Żvilupp tal-Manwali tat-Taħriġ u Kurrikuli (Komuni) Fl-2014 żewġ Kurrikuli Komuni (CC) ġew aġġornati, fejn wieħed minnhom (Ħasil tal-Flus) ġie adottat f’Awwissu 2014 flimkien ma’ tlieta li kienu diġà ġew aġġornati fl-2013 (Ġlieda kontra t-Terroriżmu, Traffikar ta' Droga u Eurojust). L-ieħor, Traffikar tal-Bnedmin (THB), ġie ffinalizzat fi tmiem Ottubru u ġie ppreżentat lill-Bord ta' Tmexxxija għal proċedura bil-miktub li għandha tiġi adottata f’Jannar 2015. Sa tmiem l-2014, b'kollox kien hemm 9 CCs tas-CEPOL adottati. Taqsima ġdida infetħet fis-Sistema tal-Immaniġġjar tat-Tagħlim (LMS) għall-Kurrikuli Komuni taħt l-Appoġġ għall-Edukaturi. Din hija maħsuba li ssir sors ta’ input u materjali ta’ taħriġ dwar suġġetti CC. Is-sitt Kurrikuli Komuni li ġejjin ittellgħu sa issa: CC05A Ġlieda kontra t-Terroriżmu, CC05D Etika u Integrità tal-Pulizija, CC06A Vjolenza Domestika, CC06B Ħasil tal-Flus, CC07A Immaniġġjar Ċivili ta' Kriżijiet, CC07B Traffikar ta' Droga. CC05C dwar l-Europol u CC06C dwar it-THB se jittellgħu hekk kif ikunu ġew iffinalizzati u adottati; CC13A dwar il-Eurojust għandu jittella' f'Jannar. Il-Manwal għall-Ħarrieġa SIRENE ġie aġġornat u se jitqassam mill-ġdid wara l-istampar mill-Uffiċċju tal-Pubblikazzjonijiet fil-bidu tal-2015. Riċerka u Xjenza Żewġ ħarġiet ġodda tal-“European Science and Research Bulletin” (Bullettin tax-Xjenza u tar-Riċerka Ewropea) ġew żviluppati u ppubblikati fuq is-sit web u f'forma stampata (ħarġiet Nri 10 u 11). L-għadd ta’ esperti rreġistrati fil-bażi tad-data Lecturer, Trainer and Researcher (Lekċerer, Għalliem u Riċerkatur) tas-CEPOL żdied għal 293 sa tmiem is-sena 2014. Il-Korrispondenti tar-Riċerka u x-Xjenza Nazzjonali ikkompletaw il-preżentazzjoni tagħhom tal-Pjanijiet ta’ Implimentazzjoni Nazzjonali. Is-CEPOL ipprovda aċċess lill-utenti tal-e-Net tas-CEPOL għall-kontenut ta’ disa’ ġurnali akkademiċi u professjonali tax-xjenza tal-pulizija evalwati bejn il-pari. Programm Ewropew ta’ Skambju tal-Pulizija Il-Programm Ewropew ta’ Skambju tal-Pulizija 2014 (EPEP) tas-CEPOL kien ikkaratterizzat minn sitt segmenti: — Segment ġenerali għall-Uffiċjali tal-Pulizija; — Segment għall-kmandanti; — Segment għall-ħarrieġa; — Segment għar-riċerkaturi; — Segment interaġenziji; — Segment għall-PE u l-Balkani tal-Punent (ENP-WB). Il-programm kien jinkludi suġġetti dderivati mill-prijoritajiet tal-Programm ta’ Stokkolma, miċ-Ċiklu tal-Politika tal-UE kif ukoll minn talbiet mill-Istati Membri. Iż-żjarat ta’ skambju saru fuq bażi bilaterali, b’durata ta’ 6 ijiem/5 iljieli. B’kollox ħadu sehem 312-il (444) parteċipant mil-Istati Membri kollha tal-UE, il-Pajjiżi Kandidati, il-pajjiżi tal-PEV tal-Lvant u l-Balkani tal-Punent, li qabżu l-mira annwali. Il-programm kellu baġit ta’ ftit aktar minn EUR 3 55 000(EUR 6 00 000) iffinanzjati mis-CEPOL u b’rata ta’ utilizzazzjoni ta’ 85 % (95 %). Feedback għadu qed jinġabar iżda bħalissa jindika rata ta’ sodisfazzjoni ġenerali ta’ madwar 91 % (98 %). Netwerk Elettroniku (e-Net) Wara l-kwistjonijiet fl-2013, kien hemm ftit jew l-ebda interruzzjoni għas-servizz fl-2014. Fl-2014, tnieda l-proġett “Review and update of e-Net user Management” (Analiżi u aġġornament tal-Immaniġġjar tal-Utenti tal-e-Net), immirat lejn l-identifikazzjoni ta' kontijiet e-Net mhux użati u diżattivati għat-tħassir, it-titjib tal-fluss tar-reġistrazzjonijiet tal-e-Net u l-aġġornament tal-għodod tal-immaniġġjar tal-utenti għall-Maniġers tal-e-Net fl-Istati Membri u l-organizzazzjonijiet sħab u fi ħdan il-Kulleġġ. Matul l-2014, il-verżjoni tas-Sistema tal-Immaniġġjar tat-Tagħlim fuq l-e-Net ġiet aġġornata għal Moodle 2.7 li fiha jiġi indirizzat titjib tas-sigurtà. Din il-verżjoni tal-LMS jinkludi appoġġ fuq terminu twil, sa Mejju 2017, mill-Kwartieri Ġenerali ta' Moodle. Tagħlim elettroniku Fl-2014, in-navigazzjoni għal moduli online fuq is-Sistema tal-Immaniġġjar tat-Tagħlim ġodda ttejbet b’interfaċċa grafika ġdida għall-utenti, li jagħmilha aktar faċli għall-utenti tal-e-Net li jsibu l-moduli jixtiequ jużaw. Is-CEPOL appoġġa l-proġett Erasmus “E-Campus Policing Europe” immirat lejn l-iżvilupp u t-twassil ta’ kompiti ta' tagħlim dwar kwistjonijiet ta’ kooperazzjoni transkonfinali tal-pulizija. L-eżitu tal-proġett huwa modulu li jikkonsisti f’kompiti ta’ tagħlim b'interfaċċa personalizzata għall-utenti u appoġġ online bħala kors dwar l-LMS tas-CEPOL, immirat lejn il-pulizija u l-edukaturi tal-infurzar tal-liġi. Dan il-modulu sar disponibbli għall-utenti rreġistrati kollha tal-e-Net f’Settembru. Is-CEPOL appoġġa l-iżvilupp ta’ tliet moduli online fi ħdan il-qafas tal-proġett ISEC “Developing e-Learning Modules on Cross-Border Police Cooperation Tools for Police Education” (Żvilupp ta’ Moduli tat-Tagħlim Elettroniku dwar Għodod għall-Kooperazzjoni Transkonfinali tal-Pulizija għall-Edukazzjoni tal-Pulizija). Il-moduli tfasslu fuq is-suġġetti ta’ Insegwiment, Pattulji Mħallta u Skambju ta’ Data u Informazzjoni. Sa issa 23 (19-il) modulu online huma disponibbli. Aġġornamenti ta' tliet moduli online tas-CEPOL twettqu fl-2014: Ċiklu ta’ Politika tal-UE għal Kriminalità Serja u Organizzata, Webinars għall-Edukaturi u appoġġ għal-LMS għall-attivitajiet residenzjali 2014 tas-CEPOL. Fl-2014, total ta’ 2 513-il (1 994) utent uniku żaru l-moduli ta’ tagħlim online, 54 (31) webinar ġew implimentati u għalihom attendew 5 399(3 562) parteċipant. Il-Pjattaforma tar-Riżorsi tal-Webinars saret dik li tattira l-aktar utenti fl-2014. Fl-2014, 14-il pjattaforma għall-komunitajiet ta’ prattika raw 2 588 (2 063) professjonist tal-istess fehma f’oqsma differenti tal-pulizija u tal-edukazzjoni tal-pulizija jaqsmu u jibnu fuq l-għarfien u l-kompetenzi ta’ xulxin.